《新造舟成与客同泛二首 其二》
明代·卢龙云

往返何尝定，江行屡买舟。忽看浮彩鹢，试共泛清流。

鱼鸟皆成趣，烟波未倦游。潇然逃暑外，倚棹对沧洲。

作者简介：广东南海人，字少从。万历十一年进士。授马平知县，补邯郸，治行为诸县之最。复补长乐，以忤权要，左迁江西藩幕。累官至贵州布政司参议。有《四留堂稿》、《谈诗类要》。